Manifestum fieri volumus, quod Ebrardus Tormalauda, servus sancti Stephani, Avelinam villicam de Disto, in uxorem accepit. Predictus Ebrardus, unum filium ex alia uxore habuit, et Avelina unam filiam ex alio coniuge. Isti duo tanto illicito amore se dilexerunt, quod filius Ebrardi, Galo videlicet, promisit se ducere in uxorem Amelinam filiam Aveline, si eius voluntatem vellet adimplere: cuius verbis illa convenienter respondit, hoc nunquam se facturam, nisi com iuramento confirmaret quod dixerat, teste audiente. Ille vero, hoc audito, iuramentum fecit, teste Engerranno cognato eiusdem, ut maritali copula iungerentur. Filiam habuerunt, quod parentes mulieris grave ferentes, illum interficere voluerunt, qui etiam iusiurandum disseruit. Antequam vero, quod ille comperiens se ducturum eam in uxorem legaliter promisit, si libera posset fieri. Hoc parentes mulieris audientes et frater eius Arembertus, laboraverunt ut fieret libera a servitute domne Anneline, que ex Deo et beato Stephano illam in pace concessit, filiis suis laudantibus, Galone, Wirrico, Hugone, Aimone; filiam vero que de incestu orta est sibi retinuit. Hoc ut superius premissum est factum fuit in claustro sancti Stephani, coram canonicis eiusdem Ecclesie. Signum Benigni, Cuschilmi, Arnulfi, Odonis, Humberti, Valterii, Buriot. Item Valterii, Duranni, Odemari, Arberti, Faverici.